De to udtjente isbrydere Danbjørn og Isbjørn ligger nu på sjette år til kaj ved Hals Havn, hvor de venter på at blive solgt til skrot - og det kan ses. Sagen deler vandene på Hals Havn.

Rusten er begyndt at løbe ned af de engang så stolte skibe Danbjørn og Isbjørn. Lars Ahrenholt, der er tidligere formand for Hals Samråd, forstår ikke, at statens to gamle isbrydere i årevis bare ligger og forfalder ved havnen i Hals. -	Det tangerer en skandale. De skulle jo have været væk forlængst, men der sker ingenting. Jeg synes, det er grimt. Vi kan ikke være bekendt at have dem stående der, og Aalborg Havn kan ikke være bekendt at have dem stående her, siger Lars Ahrenholt. Se historien som indslag her - artiklen fortsætter efter videoen: Leif arbejdede på isbryderne For nogen er de gamle isbrydere en torn i øjet - for andre derimod er de kultur og nostalgi. Flotte eller til at skrotte? Halsboerne er uenige. -	Det er fint nok at, de ligger her, men jeg synes da bare, at de skulle have været ude og sejle. De kunne havde været brugt i Grønland i stedet for de krigsskibe, der sejler rundt deroppe, siger Leif Nielsen, der selv har arbejdet ombord på isbryderne, da de i sin tid blev serviceret på Frederikshavn Værft. Han husker, hvordan alt messing og kobber stod nydeligt poleret. -	Det var lige før vi skulle have sutsko på, før vi måtte komme ombord. Hvis vi var alt for beskidte, måtte vi blive på land, fortæller Leif Nielsen. - Der må gøres noget De to veninder Kirsten Drud og Helle Lynbech kommer dagligt på havnen i Hals. De er begge ærgerlige over, at de engang så flotte skibe nu står og forfalder. -	Det er da synd. Det synes jeg virkelig. Der må gøres noget, for jeg synes ikke, de er pæne mere, og det koster også mange penge, at de ligger her, siger Kirsten Drud. Helle Lynbech mener, at det vil være ærgerligt, hvis isbryderne bliver skrottet – selvom hun ikke ligefrem synes, de pynter. -	Jeg havde foretrukket, at de kunne bruges til noget kulturelt eller noget historisk, men hvis der ikke er andet for, kan de jo heller ikke bare blive liggende, siger Helle Lynbech. Isbryderne skal sælges som skrot Staten har forgæves forsøgt at sælge isbryderne siden 2013. I første omgang som brugbare isbrydere, men siden sommeren 2020 har skibene været betragtet som skrot. I 2014 overtog Forsvarsministeriets Materiel- og Indkøbsstyrelse de udtjente isbrydere. De lovede allerede i 2019, at isbryderne kom væk. Nu er planen imidlertid, at de kommer i udbud i foråret 2022 og sælges som skrot til højstbydende. Aalborg Kommune, der ejer Hals Havn, er ved at miste tålmodigheden. -	Som udgangspunkt synes jeg jo ikke, at skrot skal ligge på en kommunal havn. Vi har ikke nogen sanktionsmuligheder overfor staten, men jeg synes, at når man har truffet en beslutning om, at nu skal de skrottes, så kunne man passende sejle dem nordpå til Flådestation Frederikshavn, siger Jan Nymark Thaysen fra Venstre, der er rådmand ved By- og Landskabsforvaltningen. Staten bør handle nu Som tidligere bestyrelsesmedlem i Aalborg Havn – Port of Aalborg har Jan Nymark Thaysen i flere år forsøgt at få løst problemet med de to isbrydere. Han opfordrer staten til at sætte tempoet op. -	Se nu at få gennemført det her udbud, og  gør det så ordentligt. Hvis ikke der kommer nogen bud, så må der laves en exitplan og så må staten eventuelt selv foretage skrotningen af Danbjørn og Isbjørn, siger Jan Nymark Thaysen. Forsvarsministeriets Materiel- og Indkøbsstyrelse har ikke haft tid til et interview i løbet af den seneste uge, men de har lovet at vende tilbage snarest. Se en længere reportage fra 2006, hvor vi fulgte Danbjørn på isbrydertogt i den Botniske Bugt her: